2018-ban a programban két tagállamból, Olaszországból és Spanyolországból vettek részt pályázók. Ez azt a tényt tükrözi, hogy az euró hamisítása által leginkább érintett országok gyakrabban veszik igénybe a Periklész-programból biztosítható forrásokat. Az erőfeszítéseik javítják az euró védelmét, ami az euróövezetben részt vevő összes többi tagállam számára is előnyös.

2018-ban három szeminárium/konferencia, két szakmai képzés, négy alkalmazotti csereprogram megvalósítására, valamint két eszközbeszerzésre vállaltak kötelezettséget. Figyelemre méltó a viszonylag nagy közönséget megcélzó, költséghatékony intézkedésnek minősülő alkalmazotti csereprogram magas száma, ezzel is megkönnyítve a know-how cseréjét, ami hozzájárul az euró pénzhamisítás elleni védelmét szolgáló egységes keret létrehozásához. Továbbá a harmadik országbeli hatóságok számára történő két másik eszközbeszerzés végrehajtása is megerősíti ezen intézkedésnek a Periklész 2020 programba támogatható fellépésként történő bevezetésének sikerét. Az intézkedésekre – az euró pénzhamisítás elleni védelméhez kapcsolódó konkrét igényektől függően – az Unió területén belül, illetve azon kívül egyaránt sor került. Létrehozása óta megerősödött a program keretében alkalmazott regionális megközelítés azáltal, hogy az intézkedések a világ különösen érzékeny régióira is kiterjedtek. A program kiemelt térsége Latin-Amerika volt (ahol Spanyolország két intézkedést, a Bizottság pedig egy intézkedést szervezett), valamint Délkelet-Európa (ahol Olaszország négy intézkedést szervezett).

A III. és a IV. ábra a program résztvevőinek megoszlását szemlélteti származás és szakmai háttér szerint:

III. és IV. ábra: A résztvevők származása és a résztvevők szakmai háttere (2018-ban vállalt intézkedések, lásd az I. mellékletet)

Megközelítőleg 568 szakértő vett részt a 2018. évi kötelezettségvállalásokhoz kapcsolódó intézkedésekben.

A származási országot tekintve a résztvevők összesen 58 országból érkeztek. A képzésben részt vevők többsége (67 %) európai: az euróövezeti tagállamokból érkezők 37 %-ot, míg a nem uniós európai országokból származó személyek 19 %-ot, az euróövezeten kívüli tagállamokból érkezők pedig 11 %-ot tesznek ki. A képzésben részt vevők 26 %-a származik Latin-Amerikából, ami jelentős növekedés az előző évhez képest. Végezetül a résztvevők 1 %-a Közel-Keletről és Észak-Afrikából, 1 %-a pedig Ázsiából jön.

A résztvevők szakmai hátterét tekintve az összes résztvevő 54 %-át a rendőrség tagjai tették ki. A kiemelkedően magas részvétel oka, hogy a rendőri hatóságok állnak az euróhamisítás elleni küzdelem frontvonalában, és a rendőri személyzet a nyomozókat és a technikusokat egyaránt magában foglalja.

A résztvevők egyéb kategóriái az összes résztvevő 46 %-át teszik ki, ami csökkenés a tavalyi 58 %-hoz képest. A központi bankok jelentős arányú részvétele 23 %-kal továbbra is közel állandó, és továbbra is folyamatos az igazságügyi alkalmazottak részvétele (4 %). Különös figyelmet érdemel a pénzverdék (2 %), a pénzügyminisztériumok (1 %) és a készpénzszállítók (2 %) jelentős részvétele, ami a résztvevők szakmai hátterének teljes skáláját tükrözi. Végezetül az „1210-es platform második ülése” elnevezésű bizottsági intézkedés végrehajtása immár harmadik egymást követő évben az érmefeldolgozógép-ipar képviselőinek magas részvételét eredményezte (6 %), ami megerősíti, hogy a magánszektor jelentős érdekelt félnek számít a hamisítás elleni küzdelemben.

Ennek eredményeként a program végrehajtása során teljesülnek a program transznacionális és multidiszciplináris jellegére vonatkozó követelmények, a 331/2014/EU rendelet előírásainak megfelelően.

b)A 2018. évi éves munkaprogram intézkedéseinek áttekintése

A 2018. évi éves munkaprogramban vállalt, a Periklész-programhoz tartozó intézkedések részletes áttekintését az I. melléklet tartalmazza. A következő intézkedések emelhetők ki:

Nemzetközi regionális együttműködés Délkelet-Európában